ഓണ്ലൈന് ക്ലാസിനിടെ നുഴഞ്ഞുകയറി അശ്ലീലം: കൗമാരക്കാരനെ പോലീസ് കണ്ടെത്തി തൊടുപുഴ: സ്കൂളിലെ ഓണ്ലൈന് ക്ലാസിനിടെ നുഴഞ്ഞുകയറി അശ്ലീലം പറഞ്ഞ കൗമാരക്കാരനെ പോലീസ് കണ്ടെത്തി. നഗരത്തിന് അടുത്തുള്ള പഞ്ചായത്തിലെ സ്കൂളില് പെണ്കുട്ടികളടക്കമുള്ള ഓണ്ലൈന് ക്ലാസില് അധ്യാപിക ക്ലാസെടുക്കുന്നതിനിടെ മറ്റൊരു സ്കൂളിലെ വിദ്യാര്ഥിയാണ് ലിങ്ക് വഴി കയറി അശ്ലീലം പറഞ്ഞതെന്ന് അന്വേഷണ ഉദ്യോഗസ്ഥനായ സി.ഐ പറഞ്ഞു. അധ്യാപിക ക്ലാസെടുക്കുന്നതിനിടെ ചീത്ത വിളിയുമായി രംഗത്തെത്തിയതിന്റെ വീഡിയോ സാമൂഹിക മാധ്യമങ്ങളിലൂടെ പ്രചരിച്ചിരുന്നു. ഇതേത്തുടര്ന്ന് സ്കൂള് അധികൃതര് പോലീസില് പരാതി നല്കുകയായിരുന്നു. ഓന്ലൈന് ക്ലാസിന്റെ ലിങ്ക് വഴി കയറി ചീത്ത വിളിക്കണമെന്നും അതല്ലെങ്കില് കൗമാരക്കാരന്റെ സമൂഹിക മാധ്യമ അക്കൗണ്ടുകളടക്കം ഹാക്ക് ചെയ്യുമെന്ന് ഓണ്ലൈന് സൈറ്റ് വഴി ഭീഷണി വന്നതായും കൗമാരക്കാരന് പോലീസില് മൊഴി നല്കി. എന്നാല് പോലീസ് ഇത് വിശ്വാസത്തിലെടുത്തിട്ടില്ല. കൗമാരക്കാരന്റെ മൊബൈല് ഫോണ് പരിശോധിച്ചപ്പോള് വാട്ട്സ് ആപ്പ് ഉള്പ്പെടെ ഡീ മോഡിഫിക്കേഷന് ചെയ്തതായും ഇയാള് സമൂഹിക മാധ്യമങ്ങള് കൈകാര്യം ചെയ്യുന്നതില് വിദഗ്ധനാണെന്നും സൂചന ലഭിച്ചതായി പോലീസ് പറഞ്ഞു. കേസില് സൈബര് സെല്ലിന്റെ അന്വേഷണം പുരോഗമിക്കുകയാണെന്ന് സി.ഐ പറഞ്ഞു.